送傅左司赴袁州  其二
作者：釋善珍
朝代：宋

paragraphs: 宜春古郡聯荆渚，曩年嘗夢公補處。
崢嶸老氣橫九州，直前莫作分外慮。
秋田旱渴思霖雨，君命敢徐寧畏暑。
擊强鉏姦雷破柱，仰山古佛亦肯許。
州黌一記最奇古，機綜遠祖昌黎愈。
眼前瑣尾相品署，知公千百未一取。
秋空仰瞻鴻鵠舉，政恐是中有新句。
三年奏課返林塢，煮茶賀公公莫拒。